Document ID: 32009D0004

KOMMISSIONENS BESLUTNING
af 18. december 2008
om ændring af bilag II til Rådets beslutning 79/542/EØF for så vidt angår oplysningerne om Botswana og Brasilien i listen over tredjelande og dele deraf, hvorfra det er tilladt at importere visse typer fersk kød til Fællesskabet
(meddelt under nummer K(2008) 8516)
(EØS-relevant tekst)
(2009/4/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, indledningen, artikel 8, nr. 1), første afsnit, og artikel 8, nr. 4), og
ud fra følgende betragtninger:
(1)
Ved Rådets beslutning 79/542/EØF af 21. december 1976 om en liste over tredjelande og dele af tredjelande og om dyre- og folkesundhedsbetingelser og udstedelse af veterinærcertifikat ved import til EF af levende dyr og fersk kød (2) er der fastsat sundheds- og hygiejnebetingelser for import til Fællesskabet af levende dyr undtagen dyr af hestefamilien og for import af fersk kød af sådanne dyr, herunder dyr af hestefamilien, undtagen tilberedt kød.
(2)
I henhold til beslutning 79/542/EØF er import af fersk kød til konsum kun tilladt, hvis kødet kommer fra et område i et tredjeland eller en del deraf, som er opført på listen i del 1 i bilag II til nævnte beslutning, og hvis det ferske kød opfylder de krav, der er fastsat i det relevante veterinærcertifikat for det pågældende kød, jf. standardcertifikaterne i nævnte bilags del 2, idet der tages hensyn til eventuelle krav om særlige betingelser eller supplerende garantier for kødet.
(3)
Botswana er opført på listen i del 1 i bilag II til beslutning 79/542/EØF og er blevet inddelt i forskellige områder, hovedsageligt i henhold til disses dyresundhedsmæssige status. De pågældende områder har tilladelse til at eksportere udbenet og modnet fersk kød fra tamkvæg, tamfår og tamgeder og fra visse opdrættede og vildtlevende ikke domesticerede dyr (i det følgende benævnt »fersk kød«) til Fællesskabet.
(4)
Den 20. oktober 2008 opstod der mistanke om et udbrud af mund- og klovesyge på en bedrift i distriktet Ghanzi, der ligger i veterinær sygdomsbekæmpelseszone 12 i Botswana. Den pågældende veterinære sygdomsbekæmpelseszone har for øjeblikket tilladelse til at eksportere fersk kød til Fællesskabet. Så snart udbruddet var blevet bekræftet, suspenderede den kompetente myndighed i Botswana eksporten af fersk kød til Fællesskabet.
(5)
På baggrund heraf bør eksporten af fersk kød til Fællesskabet fra veterinær sygdomsbekæmpelseszone 12 i Botswana ikke længere tillades. I betragtning af at den kompetente myndighed i Botswana har givet tilstrækkelige garantier med hensyn til de foranstaltninger, den har truffet for at bekæmpe spredningen af sygdommen, og i betragtning af at det berørte område er fuldstændigt indhegnet, bør restriktionerne begrænses til kun at omfatte veterinær sygdomsbekæmpelseszone 12.
(6)
I beskrivelsen af område BR-1 i Brasilien er der undtaget et område, der betegnes som en »zone med intensiv overvågning«, fra de områder, der har tilladelse til at eksportere fersk udbenet og modnet oksekød til Fællesskabet. Zonen dækker en 15 km bred stribe langs grænsen til Paraguay, der omfatter en række kommuner, herunder Caracol og Antônio João, der ikke var med på listen. Disse to kommuner bør derfor indsættes i beskrivelsen af nævnte »zone med intensiv overvågning« i område BR-1.
(7)
Del 1 i bilag II til beslutning 79/542/EØF bør derfor ændres i overensstemmelse hermed.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Del 1 i bilag II til beslutning 79/542/EØF erstattes af teksten i bilaget til nærværende beslutning.
Artikel 2
Denne beslutning anvendes fra den 20. december 2008.
Artikel 3
Denne beslutning er rettet til medlemsstaterne.
Udfærdiget i Bruxelles, den 18. december 2008.

Labels: 17
0
3
6
18